Доспат (община)

Община Доспат се намира в Южна България и е една от съставните общини на област Смолян. От 2015 г. Кмет на Община Доспат е инж. Елин Радев.

География

Географско положение, граници, големина 
Общината се намира в най-западната част на област Смолян. С площта си от 282,697 km2 е 5-а по големина сред 10-те общини на областта, което съставлява 8,85% от територията на областта. Границите ѝ са следните:
 на изток – община Борино;
 на юг – Гърция;
 на запад – община Сатовча, област Благоевград;
 на северозапад – община Сърница, област Пазарджик;
 на север – община Батак, област Пазарджик.

Природни ресурси

Релеф 
Релефът на общината е средно и високо планински и се простира в югозападната част на Западните Родопи.

На нейната територия попадат участъци от три орографски единици, които са съставни части на Западните Родопи.

На север, в пределите на общината попада крайната, най-висока западна част на Девинска планина. На 2 km южно от язовир Широка поляна, на границата с община Батак се издига връх Пчеларница 1688,5 m, най-високата точка на планината и на общината.

От северозапад на югоизток, североизточно и източно от долината на река Доспат се простира участък от най-дългия родопски рид – Велийшко-Виденишкия дял. Югозападно от село Змеица, на границата с община Борино се издига връх Виденица (Гьоз тепе, 1652,5 m), а на около 3 km североизточно от град Доспат – връх Даа (1652,6 m).

Най-западния район на общината, попадащ в големия завой на река Доспат се заема от крайните югоизточни разклонения на най-западния родопски рид – Дъбраш, представен тук с най-високите си части – Беслетското било. Югоизточно от язовир Доспат се намира най-високата му точка на територията на община Доспат – 1610,4 m.

Минималната височина на община Доспат от 574 m н.в. се намира в крайния ѝ югозапад, на границата с Гърция, в коритото на река Доспат.

Води 
Основна водна артерия на община Доспат е река Доспат (ляв приток на Места). Западно от град Доспат на реката е изградена преградната стена на втория по големина български язовир – Доспат, като в пределите на общината попада неговата долна, югоизточна половина. След изтичането си от язовира реката завива на юг, преминава през къса теснина и навлиза от север в малката Барутинска котловина. След устието на най-големия си приток Сърнена река (Караджадере) Доспат завива на югозапад и навлиза в тесен пролом със стръмни и голи склонове. При разклона за селата Црънча и Бръщен прави завой на запад, след 3 км – на северозапад, а при устието на Осинска река – остър завой на юг. Оттук нататък долината ѝ добива проломен характер и по нея преминава участък от границата с община Сатовча. На около 4 km югозападно от село Бръщен реката навлиза в гръцка територия.

Втората по значение река в общината е Сърнена река (Караджадере, 39,2 km), ляв приток на река Доспат. Нейното горно течение се намира на територията на община Батак и навлиза в община Доспат там където и Републикански път II-37 навлиза в нея. Тече в югоизточна посока в дълбока гъсто залесена долина. Западно от село Змеица остро завива на югозапад, като долината ѝ се разширява и склоновете ѝ са заети от обработваеми земи. Минава южно от село Късак, навлиза в малката Барутинска котловина и в село Барутин се влива отляво в река Доспат.

Население

Етнически състав (2011) 
Численост и дял на етническите групи според преброяването на населението през 2011 г.:

Движение на населението (1934 – 2021)

Населени места 
Общината има 8 населени места с общо население от 7510 жители към 7 септември 2021 г.

Административно-териториални промени 
 МЗ № 2820/обн. 14.08.1934 г. – преименува с. Аланджиево на с. Змеица;
 – преименува с. Касъка на с. Късак;
 – преименува с. Чавдар махле на с. Чавдарица;
 Указ № 1942/обн. 17.09.1974 г. – признава с. Доспат за гр. Доспат;
 Указ № 2932/обн. 30.09.1983 г. – преименува с. Чавдарица на с. Чавдар;
 Указ № 3005/обн. 09.10.1987 г. – отделя селата Бръщен и Црънча (Област Смолян) и техните землища от Община Сатовча, област Благоевград и ги присъединява към Община Доспат, област Смолян.

Транспорт 
През общината преминават частично 3 пътя от Републиканската пътна мрежа на България с обща дължина 50,3 km:
 последният участък от 21,6 km от Републикански път II-37 (от km 204 до km 225,6);
 участък от 24,5 km от Републикански път III-197 (от km 39,7 до km 64,2);
 последният участък от 4,2 km от Републикански път III-843 (от km 56,7 до km 60,9).

Топографска карта

Бележки

Източници

Външни препратки 
 Официален сайт на община Доспат